《凌云行》
宋代·杨杰

淮国耕钓夫，素嗜山川乐。补吏来盱江，潜解蓝绶缚。

独上凌云亭，青梯入寥廓。万象富观览，面面峻岩壑。

天风袭衣襟，綵霞半空落。仙家鸡犬鸣，惊起巢松鹤。

胜游最后时，萍梗念飘泊。回首顾人间，红尘满城郭。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。